SYNLIG POLITI: At det ikke er mer vold i julebordssesongen enn elles i året mener politiet i de store byene blant annet skyldes at de setter inn ekstramannskaper for å være synlig i bybildet i november- og desemberhelgene. Foto:Stian Lysberg Solum,NTB scanpix

Legevakten: – Helgefylla har tatt igjen

julebordfylla

Går man 20 år tilbake i tid var det en markant økning i antall voldstilfeller og tilfeller av overstadig beruselse på byen de siste månedene før jul. Slik er det ikke lenger.

Oppdatert 6. desember 2014

Artikkelen er over fem år gammel

– I en rapport fra 1994 var økningen på rundt 25 prosent, mens det i de senere år har vært små variasjoner fra måned til måned. I 2012 og 2013 var faktisk antallet voldstilfeller i november og desember lavere enn snittet for resten av året, forklarer seksjonslege ved Oslo skadelegevakt, Knut R. Melhuus til VG.

Ifølge Melhus skyldes ikke det at det er færre tilfeller i november og desember nå sammenlignet med tidligere, men at det er blitt flere ellers i året.

LES OGSÅ:Morten (24) ble slått ned av julebordgjest (VG+)

Komafylla

Han kollega på den avdelingen av legevakten som tar imot overstadig berusede mennesker tegner det samme bildet.

– Det kan virke som om den vanlige helgefylla har tatt igjen julebordfylla, sier lege Odd Martin Vallersnes.

NATTELIV: Natteravner på Karl Johans gate i Oslo i julebordsesongen. Foto:Tore Meek,NTB scanpix

Han forklarer at på en travel helgenatt kan de få inn 12–15 personer som er så fulle at de nærmest er i koma.

– Da er det på et nivå der det kan være farlig. Det som er særlig ille er at de da ikke lenger er i stand til å ta vare på seg selv, og blir et lett offer for folk som ikke vil dem vel. Heldigvis finnes det også folk som bryr seg, som får brakt dem til oss, sier Vallersnes.

UNDERSØKELSE: 600.000 har opplevd ubehageligheter på julebord

Til tross for at en mann i 40-årene døde forrige helg etter at det oppsto håndgemeng på et julebord på Melbu i Hadsel kommune bekrefter politiet i Oslo, Bergen, Trondheim og Tromsø at det ikke er mer vold på byen i november og desember enn ellers i året. De trekker frem mer synlig politi i gatene i denne perioden og godt samarbeid med utelivsbransjen som en mulig forklaring.

– Vi satser på å luke ut de som er altfor beruset på et tidlig tidspunkt. Enten ved å sende dem hjem, eller ved å få dem til å redusere alkoholinntaket slik at de ikke er til fare for seg selv eller andre, sier Håvard Simonsen i Trondheim.

TORGALLMENNINGEN: I Bergen har politiet satset både på sivilt og uniformert politi i gatene i julebordssesongen. Foto:Tor Erik H. Mathiesen,VG

– I Bergen har vi blant annet brukt sivilt politi i starten av julebordsesongen. Vi har derfor tatt mange for ting som drikking eller urinering på offentlig sted. Allerede har vi hanket inn bøter for flere hundre tusen kroner. Slikt sprer seg i sosiale medier, og da tar folk seg gjerne litt mer sammen når de vet det kan svi på pungen. Det er litt barnehagementalitet, men det må til, sier Bengt Angeltvedt.

LES OGSÅ:Skrekk-julebordene (VG+)

– Vi har mer tilstedeværelse enn normalt, og vet jo hvor det ofte er litt mer bråk. Derfor er vi på de stedene, sier politistasjonssjef ved Grønland politistasjon i Oslo, Kåre Stølen.

– Det er hektisk, men så langt har vi ikke hatt noen alvorlige voldsepisoder, sier Hans Otto Salamonsen, leder for ordensavdelingen ved Tromsø politistasjon.

Publisert: 06.12.14 kl. 13:11 Oppdatert: 06.12.14 kl. 15:23

Les også